DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT Li jakkumpanja d-dokument Proposta għal Deċiżjoni tal-Parlament Ewropew u tal-Kunsill fuq li tagħti garanzija tal-UE lill-Bank Ewropew tal-Investiment kontra telf taħt operazzjonijiet ta’ finanzjament li jappoġġjaw proġetti ta’ investiment barra l-Unjoni /* SWD/2013/0178 final */





DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT Li jakkumpanja d-dokument Proposta għal Deċiżjoni tal-Parlament Ewropew u tal-Kunsill fuq li tagħti garanzija tal-UE lill-Bank Ewropew tal-Investiment kontra telf taħt operazzjonijiet ta’ finanzjament li jappoġġjaw proġetti ta’ investiment barra l-Unjoni Il-Bank Ewropew tal-Investiment (BEI) jidħol għal operazzjonijiet barra mill-UE b’appoġġ għall-politiki esterni tal-UE parzjalment b’garanzija baġitarja tal-UE allokata fil-qafas ta’ kull Qafas Finanzjarju Pluriennali (QFP). Għal aktar minn 30 sena, l-UE kienet qed tipprovdi garanzija baġitarja lill-BEI, limitata għal ċerti limiti u kondizzjonijiet oħra, li tkopri r-riskji ta’ natura sovrana u politika b’konnessjoni mal-operazzjonijiet tiegħu ta’ self u ta’ garanziji fuq is-self imwettqa barra mill-UE b’appoġġ għall-objettivi tal-politika esterna tal-UE. Tul is-snin, din il-garanzija ingħatat permezz ta’ sensiela ta’ Deċiżjonijiet. L-iskop kumplessiv u l-kundizzjonijiet ġenerali tal-kopertura tal-garanzija tal-UE għall-operazzjonijiet esterni tal-BEI huma stabbiliti attwalment fid-Deċiżjoni 1080/2011/UE (“id-Deċiżjoni attwali”). Din tal-aħħar tiskadi fil-31 ta’ Diċembru 2013. Il-ħtieġa ta’ garanzija tal-baġit tal-UE toħroġ mill-obbligu tal-BEI taħt l-Istatut tiegħu li jiżgura sigurtà adegwata għall-operazzjonijiet kollha ta’ self tiegħu u, f’sens aktar wiesa’, mill-ħtieġa li tiġi salvagwardjata l-affidabbiltà kreditizja tal-BEI sabiex ma jiġix kompromess il-kompitu tiegħu li jikkontribwixxi għall-iżvillupp bilanċjat u regolari tal-Istati Membri tal-UE. Garanzija mill-UE kienet l-istrument ewlieni biex tiġi żgurata l-kompatibilità bejn l-istruttura finanzjarja b’ingranaġġ għoli tal-BEI, ir-riskju inerenti sostanzjalment ogħla ta’ self lil pajjiżi terzi, il-ħtieġa li jiġi evitat deterjorament fil-klassifikazzjoni AAA tal-Bank filwaqt li jiġi limitat il-konsum kapitali tal-BEI. Il-BEI ma jħallasx lill-UE għal din il-garanzija. L-operazzjonijiet tal-BEI għandhom isiru f’pajjiżi eliġibbli (kif iddefinit fid-Deċiżjoni attwali) b’appoġġ għal kwalunkwe wieħed mill-objettivi li ġejjin: (i) l-iżvilupp tas-settur privat lokali, b'mod partikolari appoġġ għall-SMEs; (ii) l-iżvilupp tal-infrastruttura soċjali u ekonomika, inklużi t-trasport, l-enerġija, l-infrastruttura ambjentali, u t-teknoloġija tal-informazzjoni u l-komunikazzjoni; u (iii) il-mitigazzjoni tat-tibdil fil-klima u l-adattament għalih. Il-kopertura ġeografika tal-garanzija tal-UE hija maqsuma f’reġjuni: ir-Reġjun ta’ Qabel l-Adeżjoni, il-Pajjiżi tal-Viċinat u tas-Sħubija, ir-reġjun ALA (l-Asja u l-Amerika Latina) u l-Afrika t’isfel. Id-Deċiżjoni attwali tistabbilixxi limitu massimu ġenerali ta’ EUR 27.484 biljun u pakkett għat-Tibdil fil-Klima ta’ EUR 2 biljun għall-perjodu 2007-2013. Il-limitu massimu ġenerali jinqasam f’limiti massimi reġjonali, filwaqt li l-pakkett għat-tibdil fil-klima huwa globali u ma jippreżenta ebda preallokazzjoni reġjonali. L-Artikolu 16 tad-Deċiżjoni attwali jistqarr li l-Kummissjoni għandha tippreżenta proposta ġdida għall-qafas finanzjarju li jmiss (2014-2020). Id-Deċiżjoni attwali tesiġi wkoll li l-Kummissjoni teżamina kwistjonijiet varji meta tkun qed tiġi żviluppata din il-proposta. B’hekk, il-Kummissjoni qieset il-mekkaniżmu baġitarju li fuqu hija msejsa l-garanzija tal-UE, billi dan għandu implikazzjonijiet fuq uħud mill-alternattivi analizzati fil-Valutazzjoni tal-Impatt (IA). Fond ta’ Garanzija (GF) għandu l-għan li jipproteġi lill-baġit tal-UE kontra xokkijiet minħabba inadempjenza possibbli prinċipalment mill-operazzjonijiet ta’ finanzjament estern tal-BEI u azzjonijiet esterni oħra. Il-GF huwa mogħni bi ħlas annwali wieħed mill-baġit tal-UE. Il-mekkaniżmu ta’ provviżjonament tal-GF li għandu l-għan li jżomm il-GF f’livell ta’ 9 % tal-iżborżi pendenti tas-self għalhekk joħloq de facto limitu fid-daqs ta’ garanzija baġitarja tal-UE. Abbażi ta’ xejriet mistennija ta’ żborżi u rimborżi ta’ operazzjonijiet koperti mill-GF, l-ammont previst fl-input tekniku mill-Kummissjoni Ewropea għan-negozjati tal-programmi individwali li jimplimentaw il-Qafas Finanzjarju Pluriennali li jmiss mibgħut mill-Kummissjoni fis-27 ta’ Marzu 2013 (li jipprevedi EUR 1.193 biljun għall-Qafas Finanzjarju 2014-2020 fi prezzijiet attwali għall-provviżjonament tal-GF) ikun jippermetti limitu massimu fiss tal-mandat ta’ madwar EUR 25 biljun. Il-limiti massimi reġjonali żdiedu bid-Deċiżjoni 1080/2011/UE meta mqabbla mad-Deċiżjoni preċedenti[1]. Il-leġiżlatur iddikjara b’mod ċar fil-premessi tad-Deċiżjoni li dawn iż-żidiet kienu temporanji u eċċezzjonali bil-għan li jittrattaw ir-Rebbiegħa Għarbija u jqisu appoġġ akbar tal-BEI lis-sħab tal-UE fil-kuntest tal-kriżi tal-2009-10. Dan juri l-intenzjoni tal-leġiżlatur li jżomm il-bilanċ reġjonali kumplessiv li kien innegozjat b’diffikultà fl-2009 u kien l-eżitu ta’ kompromess delikat ta’ politika. Għalhekk, wieħed jista’ jassumi li l-bilanċ reġjonali tal-2009 għandu jifforma l-bażi għal proposta leġiżlattiva ġdida. 1. Definizzjoni tal-problema Il-kuntest li fih jopera l-BEI evolva b’mod konsiderevoli u l-proposta leġiżlattiva ġdida għall-garanzija tal-UE taħt il-QFP li jmiss ġiet abbozzata f’kuntest fundamentalment aktar diffiċli minn dak li kien hemm ftit snin ilu. B’mod partikolari, il-kriżi finanzjarja kellha impatt sinifikanti fuq il-kundizzjonijiet ta’ finanzjament tal-BEI u ġabet magħha theddid possibbli għall-klassifikazzjoni AAA tal-BEI. F’dan l-isfond, il-Pjan Operazzjonali Korporattiv (COP) 2012-2014 approvat fi tmiem l-2011 ippreveda tnaqqis sinifikanti fil-volumi ta’ self lura għal-livell ta’ qabel il-kriżi, b’mod partikolari fil-qasam estern. Filwaqt li l-approvazzjoni riċenti ta’ żieda kapitali tal-BEI tkun tista’ tippermetti żieda fis-self tal-BEI fl-UE, l-attività esterna tal-BEI ma għandhiex tiġi affettwata. Din il-bidla strateġika ġiet inkorporata fir-riflessjonijiet dwar il-proposta għal garanzija ġdida tal-UE, flimkien ma’ elementi oħra bħal inter alia l-kuntest ekonomiku u finanzjarju attwali li qed ikollu impatt fuq il-kwalità tal-portafoll tas-self estern, il-kapaċità ta’ assorbiment tar-riskju tal-BEI u l-estensjoni tal-ambitu ġeografiku tal-Bank Ewropew għar-Rikostruzzjoni u l-Iżvilupp (BERŻ) għar-reġjun tal-Mediterran fejn jista’ eventwalment jilħaq attività kummerċjali annwali ta’ EUR 2,5 biljun (li jkun aktar mill-finanzjament tal-BEI ikkombinat totali fir-reġjun — bil-garanzija tal-UE u b’riskju għall-BEI innifsu). F’dan il-kuntest, ir-Rapport tal-IA jenfasizza erba’ problemi ewlenin: · Ir-riskju ta’ użu subottimali tal-garanzija tal-UE. · L-impossibbiltà li l-BEI jiffinanzja kull tip ta' operazzjoni ta’ mikrofinanzjament bil-garanzija tal-UE. · Il-livell insuffiċjenti ta’ finanzjament għal azzjoni klimatika u d-diffikultà għall-BEI biex iżid is-self tiegħu f’dan il-qasam. · Pożizzjonament mhux ċar tal-BEI bħala għodda ewlenija ta’ twettiq tal-appoġġ finanzjarju estern tal-UE. 2. Analiżi tas-sussidjarjetà u ġustifikazzjoni għal azzjoni mill-UE. Il-proposta taqa' taħt il-kompetenza esklużiva tal-UE. Il-prinċipju tas-sussidjarjetà għalhekk ma japplikax. Il-bażijiet legali speċifiċi għall-azzjoni mill-UE fl-għoti ta’ garanzija tal-UE lill-BEI kontra telf minn self u garanziji għal self għal proġetti barra mill-Unjoni huma l-Artikoli 209 u 212 tat-Trattat dwar il-Funzjonament tal-Unjoni Ewropea. Il-BEI huwa stabbilit skont l-Artikolu 309 tat-Trattat u l-Istatut tiegħu huwa stabbilit fi Prokoll anness mat-Trattati. 3. l-objettivi tal-garanzija ġdida tal-UE għall-operazzjonijiet ta’ finanzjament estern tal-BEI: L-objettiv ġenerali tal-attività tal-BEI barra l-UE taħt il-garanzija tal-UE għandu jkun li jingħata appoġġ għall-politiki esterni tal-Unjoni billi jiffinanzja proġetti relevanti fil-pajjiżi sħab permezz ta’ kombinazzjoni tal-fondi baġitarji tal-UE (permezz tal-provviżjonament tal-Fond ta’ Garanzija għal azzjoni esterna li jsostni l-garanzija tal-UE) bir-riżorsi proprji tal-BEI. Permezz tal-operazzjonijiet ta’ finanzjament tiegħu barra l-UE taħt il-garanzija tal-UE, il-BEI għandu jappoġġja l-iżvilupp sostenibbli ekonomiku, soċjali u ambjentali tal-pajjiżi sħab tal-UE, u s-sħubija tagħhom mal-UE. Barra minn hekk, l-operazzjonijiet ta’ finanzjament tal-BEI taħt il-mandat għandhom ikunu konsistenti mal-qafas ta’ politika reġjonali usa’ tal-Unjoni. Għanijiet speċifiċi oħra tal-mandat il-ġdid għandhom jinkludu li: (i) jiġu sfruttati aħjar il-kompetenzi u r-riżorsi tal-BEI, u (ii) titjieb l-effettività tal-garanzija tal-UE filwaqt li tkun ippreservata kopertura baġitarja soda. F’dan il-kuntest, l-objettivi operazzjonali tal-garanzija ġdida tal-UE għandhom ikunu li: · Jiġi ffukat l-ambitu ġeografiku tal-garanzija tal-UE fuq il-benefiċjarji fejn l-użu tagħha jkun juri l-ogħla valur miżjud (objettiv 1). · Tiġi estiża b’mod espliċitu l-garanzija tal-UE għall-operazzjonijiet kollha ta’ mikrofinanzjament (objettiv 2) biex jiġu milħuqa l-ifqar komunitajiet. · Tissaħħaħ id-dimensjoni tat-tibdil fil-klima tal-garanzija tal-UE sabiex jiġu inċentivati l-operazzjonijiet tal-BEI f’dan is-settur ewlieni tal-azzjoni esterna tal-UE (objettiv 3). · Jiżdied l-impatt tal-finanzjament tal-BEI permezz ta’ allinjament aħjar mal-politiki tal-UE u l-koerenza u s-sinerġiji aħjar ma’ strumenti tal-UE (objettiv 4) biex jiġu riflessi b’mod aktar sodisfaċenti u fil-ħin żviluppi ta’ politika. 4. Alternattivi ta’ politika Fid-dawl tal-problema identifikata u sabiex jintlaħqu l-objettivi ta’ politika u operattivi speċifiċi, il-Kummissjoni kkunsidrat dawn l-alternattivi għall-garanzija futura tal-UE għall-operazzjonijiet ta’ finanzjament estern tal-BEI: Alternattiv 0: l-ebda deċiżjoni ġdida — din l-alternattiva ma ġietx analizzata fid-dettall. Alternattiva 1: l-ebda bidla (kif speċifikat fid-Deċiżjoni 1080/2011/UE iżda estiża sal-31/12/2020) — xenarju ta’ referenza. Alternattiva 2: tiġi emendata l-garanzija eżistenti. Din l-alternattiva ġiet żviluppata skont tliet subalternattivi. Kull waħda mis-subalternattivi ġiet iddefinita bħala kombinazzjoni artikolata ta’ 4 tipi ta’ emendi bil-ħsieb li jiġu indirizzati l-4 objettivi operazzjonali abbażi ta’ interazzjoni reċiproka u tixrid tal-modifiki ta’ kull parametru. Il-karatteristiċi ewlenin ta’ kull subalternativa huma ppreżentati fit-tabella ta’ hawn taħt: Differenzi ewlenin bejn l-alternattivi ta’ politika miżmuma meta mqabbla mal-alternattiva ta’ politika “xenarju ta’ referenza – ebda bidla” Reazzjonijiet għall-objettivi operazzjonali || Alternattiva “CLOSE” || Alternattiva “MICRO” || Alternattiva “FOCUS” (i) iffukar fuq il-pajjiżi/operazzjonijiet bl-iktar valur miżjud || Esklużjoni tal-ALA u l-Afrika t’Isfel || L-ebda bidla || Iffukar fuq benefiċjarji b’inqas affidabbiltà kreditizja (b’mod dinamiku) (ii) tingħata garanzija espliċita għall-operazzjonijiet kollha ta’ mikrofinanzjament || L-operazzjonijiet kollha ta’ mikrofinanzjament huma speċifikament eliġibbli iżda ma jiġġarrab ebda riskju kummerċjali mill-garanzija tal-UE || Pakkett allokat minn qabel ta’ EUR 2bn għall-operazzjonijiet ta’ mikrofinanzjament b’garanzija komprensiva tal-UE || L-ebda bidla (iii) tisħiħ tad-dimensjoni tat-tibdil fil-klima || Żieda fil-pakkett allokat minn qabel għal operazzjonijiet għat-tibdil fil-klima sa EUR 4bn || L-istabbiliment ta’ miri reġjonali u l-assorbiment tal-pakkett allokat minn qabel fil-limitu massimu ġenerali || Mira kumplessiva għall-volum ta’ self + traċċar tat-tnaqqis fl-emissjonijiet tal-gassijiet serra (iv) Tżidied il-koerenza tal-impatt/ politika || Abbozzar ta’ dokumenti annwali ta’ strateġija tal-pajjiżi individwali || Aġġornament tal-linjigwida operazzjonali tekniċi reġjonali skont MIP ta’ strumenti finanzjarji esterni tal-UE || Aġġornament ta’ linji gwida operazzjonali tekniċi reġjonali skont MIP ta’ strumenti finanzjarji esterni tal-UE Alternattiva 3: tingħata l-garanzija lil istituzzjonijiet finanzjarji oħra. Din l-alternattiva ma ġietx analizzata fid-dettall. 5. Valutazzjoni tal-impatti Għandu jiġi nnutat li mhuwiex possibbli li jingħataw stimi kwantitattivi tal-impatti ta’ kull alternattiva billi dawn se jiddependu fuq l-implimentazzjoni tad-Deċiżjoni mill-BEI. Tabilħaqq, il-limiti massimi reġjonali huma indikattivi; ma jirrappreżentawx il-volumi mira. Filwaqt li l-implimentazzjoni tad-deċiżjoni tiddependi ħafna fuq id-deċiżjoni tal-korpi governattivi tal-BEI u fuq il-kapaċità ta’ assorbiment tal-benefiċjarji, fil-livell tal-proġett, l-attività tal-BEI se tiddependi wkoll partikolarment fuq l-identifikazzjoni ta’ proġetti sodi u bankabbli, opportunitajiet ta’ taħlit bejn għotjiet u self, il-livell ta’ kemm ikunu mdejna l-pajjiżi benefiċjarji, l-analiżi tar-riskju, il-kuntest ekonomiku u politiku, il-kwalità tat-tħejjija tal-proġetti, il-kapaċità tal-promoturi tal-proġetti, eċċ. Madankollu, analiżi kwalitattiva tal-impatti ewlenin ta’ kull alternattiva ġiet imwettqa filwaqt li, fejn possibbli, ingħataw referenzi għad-dejta jew ċifri. L-impatti ewlenin ġew iddefiniti fir-rigward tal-objettivi operazzjonali u speċifiċi tal-garanzija ġdida tal-UE. L-impatti ewlenin ivvalutati kienu (i) l-appoġġ għal oqsma prijoritarji tal-politika tal-UE, fosthom it-tkabbir, il-viċinat u l-iżvilupp tal-pajjiżi terzi u l-impatt politiku, (ii) il-koerenza u l-komplementarjetà ma’ strumenti finanzjarji esterni tal-UE u l-ħtieġa ta’ kofinanzjament, (iii) l-użu tal-esperjenza u l-kompetenza tal-BEI, (iv) l-impatt soċjali, l-appoġġ lill-SMEs, l-iżvilupp tas-settur privat lokali u l-mikrofinanzjament f’pajjiżi sħab, (v) appoġġ għal azzjoni klimatika mill-UE u l-impatt ambjentali (vi) l-impatt fuq il-Fond ta’ Garanzija u fuq il-baġit tal-UE, (vii) l-impatt fuq il-pożizzjoni tar-riskju tal-kreditu/klassifikazzjoni u r-riżorsi tal-BEI. Ta’ min jinnota li l-aħħar żewġ kriterji (l-Impatt fuq il-GF u fuq il-Baġit tal-UE u l-Impatt fuq il-pożizzjoni tar-riskju tal-kreditu u r-riżorsi tal-BEI) huma probabbilment l-aktar importanti peress li jistabbilixxu de facto l-konfini li fihom tista’ tiġi implimentata d-Deċiżjoni. Abbażi tal-analiżi, ir-rapport jipprovdi valutazzjoni tal-impatt ta’ kull alternattiva f’termini ta’ effettività, effiċjenza u koerenza meta mqabbel max-xenarju ta’ referenza. L-alternattivi differenti ġew ivvalutati kwalitattivament abbażi tal-apprezzamenti kwalitattivi tas-Servizzi tal-Kummissjoni tal-impatt probabbli. Min-naħa tal-Kummissjoni, l-ispiża amministrattiva tal-implimentazzjoni tal-alternattivi analizzati għandha tkun ekwivalenti għal dik tal-implimentazzjoni tax-xenarju ta’ referenza. Il-valutazzjoni wriet li, flimkien, l-impatti probabbli tal-alternattiva CLOSE u MICRO ma jkunux sostanzjalment ogħla mill-istatus quo. Min-naħa l-oħra, l-alternattiva FOCUS iġġib magħha impatti aktar pożittivi u kklassifikat aħjar mill-alternattivi l-oħra analizzati, b’mod partikolari f’termini ta’ impatt u koerenza u komplementarjetà baġitarja ma’ politiki u strumenti tal-UE. || XENARJU TA’ REFERENZA || CLOSE || MICRO || FOCUS Appoġġ għal oqsma prijoritarji tal-politika tal-UE, fosthom it-tkabbir, il-viċinat u l-iżvilupp tal-pajjiżi terzi u l-impatt politiku || 0 || Efv: - Efc: 0 C: + || Efv: - Efc: - C: + || Efv: + Efc: + C: + Il-koerenza u l-komplementarjetà ma’ strumenti finanzjarji esterni tal-UE u l-ħtieġa ta’ kofinanzjament || 0 || Efv: 0 EFC: - C: + || Efv: - Efc: - C:- || Efv: + Efc: 0 C: + Użu tal-esperjenza u l-kompetenza tal-BEI || 0 || Efv: - Efc: + C: + || Efv: 0 Efc: - C: - || Efv: + Efc: + C: + L-impatt soċjali, l-appoġġ lill-SME, l-iżvilupp tas-settur privat lokali u mikrofinanzjament f’pajjiżi sħab || 0 || Efv: - Efc: 0 C: - || Efv: + Efc: - C: 0 || Efv + Efc: 0 C: 0 L-appoġġ għall-azzjoni klimatika tal-UE u l-impatt ambjentali || 0 || Efv: + Efc: - C: 0 || Efv: + Efc: 0 C: + || Efv: + Efc: + C: + L-impatt fuq il-Fond ta’ Garanzija u fuq il-baġit tal-UE || 0 || Efv: - Efc: - C: - || Efv: - Efc: - C: - || Efv: 0 Efc: 0 C: 0. L-impatt fuq il-pożizzjoni/klassifikazzjoni tar-riskju tal-kreditu u r-riżorsi tal-BEI || 0 || Efv: 0 Efc: + C: m.a. || Efv: 0 Efc: - C: m.a. || Efv: 0 Efc: 0 C: m.a. Impatt medju kumplessiv || 0 || - "+": 6 "0": 5 "-": 9 || - "+":4 "0": 4 "-": 12 || + "+": 10 "0": 10 "-":0 6. Paragun tal-alternattivi Abbażi tal-klassifikazzjonijiet kwalitattivi ipprovduti, l-alternattiva FOCUS ħarġet b’mod ċar bħala l-alternattiva preferuta. Ta’ min jinnota li taħt din l-alternattiva, ma jintlaħaqx l-objettiv 3 billi l-valutazzjoni wriet li l-garanzija baġitarja tal-UE mhix l-istrument xieraq biex tkopri finanzjament mill-BEI ta’ kull tip ta’ operazzjoni ta’ mikrofinanzjament fir-reġjuni koperti mill-garanzija tal-UE. L-ebda parti kkonċernata ma esprimiet oppożizzjoni għall-alternattiva li nżammet. B’mod partikolari, l-alternattiva FOCUS hija konformi mal-opinjoni espressa mill-maġġoranza ta’ dawk ikkonsultati. B’mod partikolari, l-NGOs ikkonsultati, l-MEPs u l-Istati Membri kif ukoll il-Kumitat ta’ Tmexxija ta’ Persuni Esperti (imwaqqaf waqt ir-reviżjoni ta’ nofs it-terminu tad-Deċiżjoni attwali) ġibdu l-attenzjoni għall-ħtieġa li jiġi ċċarat meta l-valur miżjud tal-finanzjament tal-BEI taħt il-garanzija tal-UE kien jinsab fl-ogħla livell u li jinstabu modi biex il-BEI jiġi inċentivat biex jiffoka fuq l-użu tal-garanzija fuq dawk is-sitwazzjonijiet. L-NGOs ikkonsultati staqsew jekk hemmx bżonn li jiġi estiż l-ambitu tal-garanzija tal-UE għal kull tip ta’ operazzjoni ta’ mikrofinanzjament minħabba l-eżistenza ta’ diversi atturi oħra fil-qasam, filwaqt li din kienet talba minn xi MPE. Barra minn hekk, l-NGOs ikkonsultati kienu qed jitolbu għal mekkaniżmu għall-BEI biex isegwi l-emissjonijiet tal-karbonju tal-operazzjonijiet ta’ finanzjament mill-BEI. 7. Monitoraġġ u evalwazzjoni Fil-proposta leġiżlattiva ġdida, l-arranġamenti ta’ monitoraġġ u evalwazzjoni se jissaħħu meta mqabbla mas-sitwazzjoni attwali. B’mod partikolari, l-indikaturi tal-monitoraġġ operazzjonali reċentement żviluppat mill-BEI (Qafas ta’ Kejl tar-Riżultati — REM), se jinżammu u jissaħħu aktar. Barra minn hekk, il-progress lejn l-objettivi speċifiċi se jiġi mmonitorjat permezz ta’ indikaturi ewlenin li jkopru l-oqsma li ġejjin: i) l-ammont iffirmat skont ir-reġjun, ii) l-ammont żborżat skont ir-reġjun, iii) il-progress fil-kisba ta’ distribuzzjoni bilanċjata ta’ attività skont il-pajjiż, iv) tqassim tal-attività fost id-diversi objettivi, v) il-volum tas-self u tal-finanzjament għat-tibdil fil-klima u l-impatt fuq it-tnaqqis assolut u relattiv fl-emissjonijiet tal-gassijiet serra vi) għadd ta’ proġetti vvalutati kontra r-riskju marbut mal-klima, vii) l-għadd u l-ammont ta’ operazzjonijiet imħallta ma’ għotjiet tal-UE, u viii) l-għadd u l-ammont ta’ operazzjonijiet kofinanzjati ma’ IFIs oħra. Barra minn hekk, sett aktar dettaljat ta’ indikaturi tal-prestazzjoni se jiġu żviluppati fuq il-metodoloġija ta’ tliet pilastri żviluppata mill-BEI taħt il-qafas REM. Dan tal-aħħar iservi biex juri kif self mill-BEI jiġġenera riżultati, li jippermettu eżiti u, maż-żmien iwasslu għal impatti, li huma skont l-objettivi tal-mandat tal-Bank. Fir-rigward tal-finanzjament għal proġetti li jippromwovu l-azzjoni klimatika, l-eliġibbiltà għal operazzjonijiet għat-tibdil fil-klima jkunu kkjarifikati skont kriterji miftiehma li jibnu fuq — u jekk meħtieġ jirrestrinġu— id-definizzjonijiet eżistenti tal-BEI biex tiġi segwita n-nefqa relatata mat-tibdil fil-klima. Il-BEI se jesplora metodoloġiji msaħħa biex jinkludi l-karbonju u biex tittejjeb ir-reżiljenza għall-klima tal-investimenti tiegħu, kif ukoll ir-riskju marbut mal-klima fl-evalwazzjoni tal-proġetti. B’mod parallel il-BEI għandu jibqa’ jiżviluppa metodoloġiji biex jivvaluta r-riskju marbut mal-klima sabiex tissaħħaħ ir-reżiljenza għall-klima tal-operazzjonijiet rilevanti kollha, u jiġi integrat l-ipprezzar tal-karbonju f’analiżi ekonomika tal-kostijiet-benefiċċji. Eliġibbiltà u kriterji ristrettivi għal proġetti li huma intensivi mil-lat ta’ karbonju għandhom jittejbu wkoll fil-politiki settorjali rilevanti. Barra minn hekk, rapporti regolari se jiġu previsti fl-att leġiżlattiv bħal fid-Deċiżjoni 1080/2011/UE. Il-Kummissjoni se tirrapporta kull sena dwar l-implimentazzjoni tal-mandat mill-BEI lill-Parlament Ewropew u lill-Kunsill. Dan ir-rapport se jiġu ppubblikat ukoll fuq il-websajt tal-Kummissjoni. Fl-aħħar nett, se ssir evalwazzjoni ta' nofs it-terminu wara tliet snin mill-bidu tal-mandat. [1] Id-Deċiżjoni 633/2009/KE.